2021/0238 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση της αξιολόγησης του σχεδίου ανάκαμψης και ανθεκτικότητας της Ιρλανδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας , και ιδίως το άρθρο 20,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1)Η έξαρση της νόσου COVID-19 είχε αρνητικό αντίκτυπο στην οικονομία της Ιρλανδίας. Το 2019 το κατά κεφαλήν ακαθάριστο εγχώριο προϊόν (κατά κεφαλήν ΑΕΠ) της Ιρλανδίας αντιστοιχούσε στο 231 % του μέσου όρου της Ένωσης. Παρά την πανδημία, το πραγματικό ΑΕΠ της Ιρλανδίας αυξήθηκε κατά 3,4 % το 2020 λόγω των πολύ θετικών επιδόσεων από τους τομείς των ΤΠΕ και των φαρμακευτικών προϊόντων και, σύμφωνα με τις θερινές προβλέψεις της Επιτροπής το 2021, αναμένεται να αυξηθεί σωρευτικά κατά 10,8% την περίοδο 2020-2021 Στις πιο μακροχρόνιες πτυχές που έχουν αντίκτυπο στις μεσοπρόθεσμες οικονομικές επιδόσεις περιλαμβάνονται το υψηλό δημόσιο και ιδιωτικό χρέος και οι εξαιρετικά αρνητικές καθαρές εξωτερικές υποχρεώσεις, ενώ η πανδημία μπορεί ενδεχομένως να έχει μόνιμο αντίκτυπο στη δυναμική και τη διάρθρωση της αγοράς εργασίας.

(2)Στις 9 Ιουλίου 2019 και στις 20 Ιουλίου 2020 το Συμβούλιο απηύθυνε συστάσεις προς την Ιρλανδία στο πλαίσιο του Ευρωπαϊκού Εξαμήνου. Συγκεκριμένα, το Συμβούλιο συνέστησε στην Ιρλανδία να λάβει όλα τα αναγκαία μέτρα για την αποτελεσματική αντιμετώπιση της πανδημίας, την επίτευξη συνετών μεσοπρόθεσμων δημοσιονομικών θέσεων και τη διασφάλιση της βιωσιμότητας του χρέους, με παράλληλη αύξηση των επενδύσεων. Συνέστησε επίσης να βελτιώσει τη σχέση κόστους-αποτελεσματικότητας, την προσβασιμότητα και την ανθεκτικότητα του συστήματος υγείας της χώρας. Επίσης, το Συμβούλιο συνέστησε στην Ιρλανδία να υποστηρίξει την απασχόληση μέσω της στήριξης της ενεργού ένταξης και της αναβάθμισης δεξιοτήτων, να αντιμετωπίσει τον κίνδυνο του ψηφιακού χάσματος, μεταξύ άλλων στον τομέα της εκπαίδευσης, να βελτιώσει την πρόσβαση σε οικονομικά προσιτές και ποιοτικές υπηρεσίες παιδικής φροντίδας και να αυξήσει την παροχή κοινωνικής και οικονομικά προσιτής στέγης. Επιπλέον, το Συμβούλιο συνέστησε την εφαρμογή μέτρων για τη διασφάλιση της πρόσβασης σε ρευστότητα για τις επιχειρήσεις στο πλαίσιο της πανδημίας, την επίσπευση έργων δημόσιων επενδύσεων και την προώθηση των ιδιωτικών επενδύσεων για τη στήριξη της οικονομικής ανάκαμψης. Το Συμβούλιο συνέστησε επίσης στην Ιρλανδία να επικεντρώσει τις επενδύσεις στην πράσινη και την ψηφιακή μετάβαση, ιδίως στην καθαρή και αποδοτική παραγωγή και χρήση ενέργειας, στις βιώσιμες μεταφορές, στο νερό, καθώς και στην έρευνα και καινοτομία και στις ψηφιακές υποδομές. Τέλος, το Συμβούλιο συνέστησε στη χώρα να διευρύνει τη φορολογική βάση, να εξετάσει τα χαρακτηριστικά του φορολογικού συστήματος που διευκολύνουν τον επιθετικό φορολογικό σχεδιασμό και να βελτιώσει την αποτελεσματικότητα της εποπτείας και της επιβολής του νόμου έναντι της νομιμοποίησης εσόδων από παράνομες δραστηριότητες όσον αφορά τους επαγγελματίες που παρέχουν υπηρεσίες διασφάλισης των συναλλαγών ή εταιρικές υπηρεσίες. Αφού αξιολόγησε την πρόοδο της εφαρμογής των εν λόγω ειδικών ανά χώρα συστάσεων κατά τον χρόνο υποβολής του σχεδίου ανάκαμψης και ανθεκτικότητας, η Επιτροπή διαπιστώνει ότι η σύσταση σχετικά με τη λήψη, σύμφωνα με τη γενική ρήτρα διαφυγής, όλων των αναγκαίων μέτρων για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης έχει υλοποιηθεί πλήρως. Έχει επιτευχθεί σημαντική πρόοδος όσον αφορά τις συστάσεις για τη διασφάλιση πρόσβασης σε ρευστότητα για τις επιχειρήσεις και την πολιτική επενδύσεων όσον αφορά την καθαρή και αποτελεσματική παραγωγή και χρήση ενέργειας. Τέλος, η σύσταση να ενισχυθεί η πρόσβαση σε οικονομικά προσιτή και ποιοτική παιδική μέριμνα έχει ήδη αντιμετωπιστεί με γενικά ικανοποιητικό τρόπο εκτός του σχεδίου.

(3)Στις 2 Ιουνίου 2021, η Επιτροπή δημοσίευσε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου για την Ιρλανδία. Η ανάλυση της Επιτροπής την οδήγησε στο συμπέρασμα ότι η Ιρλανδία αντιμετωπίζει μακροοικονομικές ανισορροπίες, ιδίως σε σχέση με το υψηλό ιδιωτικό και δημόσιο χρέος και τις καθαρές εξωτερικές υποχρεώσεις, και αυτές οι ευπάθειες παραμένουν.

(4)[Στη σύστασή του σχετικά με την οικονομική πολιτική της ζώνης του ευρώ, το Συμβούλιο συνέστησε στα κράτη μέλη της ζώνης του ευρώ να αναλάβουν δράση, εκτός των άλλων μέσω των οικείων σχεδίων ανάκαμψης και ανθεκτικότητας, προκειμένου, μεταξύ άλλων, να διασφαλίσουν έναν προσανατολισμό πολιτικής υποστηρικτικό προς την ανάκαμψη και να βελτιώσουν περαιτέρω τη σύγκλιση, την ανθεκτικότητα και τη βιώσιμη και χωρίς αποκλεισμούς ανάπτυξη. Στη σύσταση του Συμβουλίου καλούνται επίσης τα κράτη μέλη της ζώνης του ευρώ να ενισχύσουν τα εθνικά θεσμικά τους πλαίσια, να διασφαλίσουν τη μακροοικονομική σταθερότητα, να ολοκληρώσουν την Οικονομική και Νομισματική Ένωση και να ενισχύσουν τον διεθνή ρόλο του ευρώ.] [If the Council recommendation is not adopted by the time of the CID adoption, please remove the recital].

(5)Στις 28 Μαΐου 2021 η Ιρλανδία υπέβαλε στην Επιτροπή το εθνικό σχέδιο ανάκαμψης και ανθεκτικότητας, σύμφωνα με το άρθρο 18 παράγραφος 1 του κανονισμού (ΕΕ) 2021/241. Πριν από την υποβολή του σχεδίου πραγματοποιήθηκε διαδικασία διαβούλευσης, η οποία διενεργήθηκε σύμφωνα με το εθνικό νομικό πλαίσιο, με τις τοπικές και περιφερειακές αρχές, τους κοινωνικούς εταίρους, τις οργανώσεις της κοινωνίας των πολιτών, τις οργανώσεις νεολαίας και άλλους σχετικούς ενδιαφερόμενους φορείς. Η οικειοποίηση των σχεδίων ανάκαμψης και ανθεκτικότητας σε εθνικό επίπεδο αποτελεί τη βάση για την επιτυχή εφαρμογή τους και τον διαρκή αντίκτυπό τους σε εθνικό επίπεδο, καθώς και για την αξιοπιστία τους σε ευρωπαϊκό επίπεδο. Δυνάμει του άρθρου 19 του εν λόγω κανονισμού, η Επιτροπή αξιολόγησε τη συνάφεια, την αποτελεσματικότητα, την αποδοτικότητα και τη συνοχή του σχεδίου ανάκαμψης και ανθεκτικότητας, σύμφωνα με τις κατευθυντήριες γραμμές αξιολόγησης του παραρτήματος V του εν λόγω κανονισμού.

(6)Τα σχέδια ανάκαμψης και ανθεκτικότητας θα πρέπει να επιδιώκουν τους γενικούς στόχους του μηχανισμού ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 και του μέσου ανάκαμψης της ΕΕ που θεσπίστηκε με τον κανονισμό (ΕΕ) 2020/2094 του Συμβουλίου για τη στήριξη της ανάκαμψης μετά την κρίση της νόσου COVID-19. Θα πρέπει να προωθούν την οικονομική, κοινωνική και εδαφική συνοχή της Ένωσης, συμβάλλοντας στους έξι πυλώνες που αναφέρονται στο άρθρο 3 του κανονισμού (ΕΕ) 2021/241.

(7)Η εφαρμογή των σχεδίων ανάκαμψης και ανθεκτικότητας των κρατών μελών θα αποτελέσει συντονισμένη προσπάθεια επενδύσεων και μεταρρυθμίσεων σε ολόκληρη την Ένωση. Μέσω της συντονισμένης και ταυτόχρονης εφαρμογής των εν λόγω μεταρρυθμίσεων και επενδύσεων και της υλοποίησης διασυνοριακών έργων, οι εν λόγω μεταρρυθμίσεις και επενδύσεις θα αλληλενισχυθούν και θα παραγάγουν θετικές δευτερογενείς επιπτώσεις σε ολόκληρη την Ένωση. Ως εκ τούτου, περίπου το ένα τρίτο του αντικτύπου του Μηχανισμού στην ανάπτυξη και στη δημιουργία θέσεων εργασίας στα κράτη μέλη θα προέλθει από δευτερογενείς επιπτώσεις από άλλα κράτη μέλη.

Ισορροπημένη απάντηση που συμβάλλει στους έξι πυλώνες